PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FK/3/1/109	Bratislava 19. decembra 2008	

Protimonopolný úrad Slovenskej republiky, odbor koncentrácií v správnom konaní číslo 0076/OK/2008 začatom dňa 01. 12. 2008 na základe oznámenia koncentrácie prostredníctvom splnomocneného právneho zástupcu JUDr. Dalibora Kiselicu, advokáta, Námestie M. Benku 12, 811 07 Bratislava, vo veci koncentrácie podnikateľov FALCK DANMARK A/S, Falckhuset, Polititorvet 1, DK-1780 Kodaň, reg. č. 16271241 a Falck Záchranná, a. s., Moldavská 8/A, 040 11 Košice, IČO: 35 900 130,

r o z h o d o l

na základe § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou spočívajúcou v nadobudnutí výlučnej kontroly podnikateľom FALCK DANMARK A/S, Falckhuset, Polititorvet 1, DK-1780 Kodaň, reg. č. 16271241 prostredníctvom spoločnosti Falck SK, a. s., Galvániho ul. 7/D, 821 04 Bratislava, IČO: 35 970 413 nad podnikom podnikateľa Falck Záchranná, a. s., Moldavská 8/A, 040 11 Košice, IČO: 35 900 130 na základe Zmluvy o kúpe a predaji akcií uzatvorenej dňa 21. 11. 2008 medzi spoločnosťou Slovenský investičný holding, s. r. o., Osadná 11, 831 03 Bratislava, IČO: 00 011 088 ako predávajúcim a spoločnosťou Falck SK, a. s., Galvániho ul. 7/D, 821 04 Bratislava, IČO: 35 970 413 ako kupujúcim. 

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 5277/2008 dňa 01. 12. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktoré úrad vyhodnotil podľa jeho obsahu ako oznámenie koncentrácie, v ktorom podnikateľ FALCK DANMARK A/S, Falckhuset, Polititorvet 1, DK-1780 Kodaň, reg. č. 16271241 (ďalej len „FALCK DK“) prostredníctvom splnomocneného právneho zástupcu JUDr. Dalibora Kiselicu, advokáta, Námestie M. Benku 12, 811 07 Bratislava (ďalej len „právny zástupca“), oznamuje nadobudnutie výlučnej kontroly prostredníctvom spoločnosti Falck SK, a. s., Galvániho ul. 7/D, 821 04 Bratislava, IČO: 35 970 413 (ďalej len „Falck SK“) nad podnikom podnikateľa Falck Záchranná, a. s., Moldavská 8/A, 040 11 Košice, IČO: 35 900 130 (ďalej len „Falck Záchranná“) na základe Zmluvy o kúpe a predaji akcií uzatvorenej dňa 21. 11. 2008 medzi  spoločnosťou Slovenský investičný holding, s. r. o., Osadná 11, 831 03 Bratislava, IČO: 00 011 088 (ďalej len „SIH“) ako predávajúcim a spoločnosťou Falck SK ako kupujúcim (ďalej len „Zmluva o kúpe a predaji akcií“).

Dňa 01. 12. 2008 sa podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie, ktorému bolo pridelené číslo 0076/OK/2008, o čom úrad informoval oznamovateľa koncentrácie listom číslo 5453/PMÚ SR/2008 zo dňa 11. 12. 2008.

Doručené oznámenie koncentrácie bolo doplnené listom zaevidovaným úradom pod číslom pod číslom 5309/2008 dňa 02. 12. 2008. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad vyššie uvedeným listom číslo 5453/PMÚ SR/2008 zo dňa 11. 12. 2008 vyzval oznamovateľa koncentrácie na doplnenie predmetného oznámenia koncentrácie a súčasne ho upovedomil, že lehota na vydanie rozhodnutia podľa § 11 zákona nezačala plynúť. 

Účastník konania doplnil chýbajúce informácie a podklady podľa § 10 ods. 12 zákona a vyhlášky listom zaevidovaným úradom pod číslom 5525/2008 dňa 15. 12. 2008. Doručením tohto listu sa oznámenie predmetnej koncentrácie stalo úplným a dňa 16. 12. 2008 začala podľa § 11 zákona plynúť lehota 60 pracovných dní na vydanie rozhodnutia vo veci predmetnej koncentrácie, o čom úrad informoval účastníka konania listom zaevidovaným pod číslom 5560/PMÚ SR/2008 zo dňa 17. 12. 2008.

Správny poplatok podľa zákona č. 145/1995 Z. z. o správnych poplatkoch v znení neskorších predpisov (ďalej len „zákon o správnych poplatkoch“) vo výške 100 000 Sk bol uhradený dňa 04. 12. 2008.

Z podkladov a informácií, ktoré boli úradu predložené v predmetnom správnom konaní účastníkom konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

1.1	FALCK DK

Spoločnosť Falck DK je založená v súlade s právnym poriadkom Dánska zaregistrovaná pod číslom 16271241. Spoločnosť Falck DK je členom skupiny spoločností, ktoré zastrešuje spoločnosť Falck A/S, so sídlom v Falck-Huset, Politotervet 1 1780 Kodaň, Dánsko (ďalej len „skupina Falck“).

Skupina Falck predstavuje diverzifikovaný koncern, ktorý poskytuje asistenčné, záchranárske, zdravotnícke a tréningové služby. Podnikateľské aktivity spoločnosti FALCK DK a jej dcérskych spoločností zahŕňajú predovšetkým poskytovanie asistenčných, tréningových, zdravotníckych a záchranárskych služieb. Vzhľadom na povahu uvedených služieb sa prakticky všetky služby poskytujú v krajine pôvodu ich vzniku.

Asistenčné služby zahŕňajú dopravnú, cestnú a domácu asistenciu, služby životného štýlu/starostlivosti. Tieto služby sa predávajú v Dánsku, Švédsku, Nórsku, Fínsku, Estónsku a Poľsku.

Tréningové služby zahŕňajú viaceré druhy tréningov, plánovanie pre výnimočné stavy, protipožiarny tréning a poradenské služby. Tréningová divízia vykonáva aktivity v Dánsku, Nórsku, Veľkej Británii, Holandsku, Brazílii, Malajzii, Trinidade a Tobagu.

Zdravotnícke služby zahŕňajú kliniky, primárnu zdravotnú starostlivosť, zdravotnícke služby, asistenčnú pomoc a rehabilitáciu. Zdravotné služby sa poskytujú v Dánsku, Švédsku, Nórsku a Poľsku.

Záchranárske služby zahŕňajú ambulantné služby, prepravu pacientov, protipožiarne a s tým spojené kontrolné centrá. Ambulantné služby sa poskytujú v Dánsku, Švédsku, Fínsku, Nórsku, Poľsku a Belgicku. Služby spojené s prepravou pacientov sa poskytujú v Dánsku, Švédsku, Poľsku a Belgicku a protipožiarne služby v Dánsku, Španielsku a Holandsku.

Spoločnosť FALCK DK vykonáva obchodnú činnosť priamo alebo nepriamo prostredníctvom vlastníctva akcií alebo inej formy majetkovej účasti v dánskych podnikoch a spoločnostiach, ktoré pôsobia v oblasti bezpečnostných a záchranných služieb alebo v oblasti poskytovania iných služieb. Spoločnosť môže vykonávať aj inú obchodnú činnosť, ktorá podľa úvahy predstavenstva súvisí s vyššie uvedeným predmetom činnosti.

Na území Slovenskej republiky vykonáva spoločnosť FALCK DK svoje aktivity prostredníctvom spoločnosti Falck SK, v ktorej vlastní spoločnosť FALCK DK majoritný majetkový podiel. Spoločnosť Falck SK je holdingová spoločnosť, ktorá riadi a konzultuje aktivity skupiny Falck na území Slovenskej republiky prostredníctvom jej dcérskych spoločností. 

Spoločnosť Falck SK vlastní na území Slovenskej republiky majetkové podiely v nasledovných spoločnostiach:
•	Falck Záchranná, ktorá sa špecializuje na ambulantné a záchranárske činnosti a služby,
•	Falck Fire Service, a. s, ktorá sa zameriava na vykonávanie komerčných, konzultantských a obchodných aktivít v oblasti priemyselných protipožiarnych služieb.

Z vyššie uvedených skutočností vyplýva, že spoločnosť FALCK DK je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

1.2	Falck Záchranná

Spoločnosť Falck Záchranná je akciová spoločnosť zapísaná v obchodnom registri Okresného súdu Košice I, odd.: Sa, vl. č.: 1373/V. Súčasnými majiteľmi spoločnosti Falck Záchranná sú spoločnosti Falck SK a SIH, ktorí vykonávajú nad spoločnosťou Falck Záchranná spoločnú kontrolu.

Hlavným predmetom činnosti spoločnosti Falck Záchranná je poskytovanie služieb v oblasti pohotovostnej medicíny na Slovensku, a to prostredníctvom staníc záchrannej zdravotnej služby, ktoré sa rozdeľujú na stanice rýchlej lekárskej pomoci a stanice rýchlej zdravotnej pomoci.

Spoločnosť Falck Záchranná je jediným majiteľom spoločnosti Falck Záchranná Academy, s. r. o., Moldavská 8/A, 040 11 Košice, IČO: 44 275 986. 

Vzhľadom na to, že spoločnosť Falck Záchranná je právnickou osobou zapísanou v obchodnom registri, je podnikateľom podľa § 2 zákona č. 513/1991 Zb. Obchodného zákonníka, a teda aj podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Dňa 21. 11. 2008 uzatvorili spoločnosti SIH a Falck SK Zmluvu o kúpe a predaji akcií, na základe ktorej nadobudne spoločnosť Falck SK akcionársky podiel spoločnosti SIH v podniku podnikateľa Falck Záchranná. 

Z oznámenia koncentrácie vyplýva, že v súčasnosti vykonávajú nad podnikom podnikateľa Falck Záchranná spoločnú kontrolu podnikateľ FALCK DK prostredníctvom spoločnosti Falck SK a podnikateľ SIH.

Na základe Zmluvy o kúpe a predaji akcií nadobudne spoločnosť Falck SK akcionársky podiel v podniku podnikateľa Falck Záchranná od spoločnosti SIH, čím sa spoločnosť Falck SK stane majiteľom všetkých akcií spoločnosti Falck Záchranná. 

Podľa predložených podkladov a informácií je spoločnosť Falck SK spoločnosť holdingového charakteru, ktorá vykonáva aktivity materskej spoločnosti na území Slovenskej republiky prostredníctvom svojich dcérskych spoločností. Vlastníkom majoritného majetkového podielu v spoločnosti Falck SK je podnikateľ FALCK DK, ktorý vykonáva nad spoločnosťou Falck SK výlučnú kontrolu a vzhľadom na to bude po uskutočnení posudzovanej transakcie podnikateľ FALCK DK prostredníctvom spoločnosti FALCK SK vykonávať nepriamu výlučnú kontrolu aj nad podnikom podnikateľa Falck Záchranná. 

Z vyššie uvedeného vyplýva, že uskutočnením posudzovanej transakcie sa kontrola vykonávaná nad podnikom podnikateľa Falck Záchranná zmení zo spoločnej kontroly, ktorú v súčasnosti vykonávajú podnikatelia FALCK DK a SIH, na výlučnú kontrolu, ktorú bude nad podnikom podnikateľa Falck Záchranná vykonávať podnikateľ FALCK DK prostredníctvom spoločnosti Falck SK. 

Na základe vyššie uvedené skutočnosti úrad dospel k záveru, že uskutočnením posudzovanej transakcie dôjde k zmene kvality kontroly vykonávanej nad podnikom podnikateľa Falck Záchranná, a teda že uzatvorením Zmluvy o kúpe a predaji akcií vznikla koncentrácia medzi podnikateľmi FALCK DK a Falck Záchranná podľa § 9 ods. 1 písm. b) zákona v spojení s § 9 ods. 4 písm. b) zákona.

3.	Účastníci konania a koncentrácie

Podľa § 25 ods. 3 písm. d) zákona účastníkom konania v prípade koncentrácie, ktorá vznikla získaním priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov.

Z vyššie uvedeného vyplýva, že účastníkom konania v prípade predmetnej koncentrácie je podnikateľ FALCK DK, ktorý získava prostredníctvom spoločnosti Falck SK výlučnú kontrolu nad podnikom podnikateľa Falck Záchranná. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

K získaniu kontroly nad podnikom podnikateľa, a teda ku koncentrácii podľa § 9 ods. 1 písm. b) zákona, dochádza aj zmenou spoločnej kontroly na výlučnú kontrolu. Zmena spoločnej kontroly na výlučnú kontrolu predstavuje zmenu kvality kontroly, vzhľadom na to, že možnosť samostatne vykonávať rozhodujúci vplyv na činnosť podnikateľa je diametrálne odlišná od situácie, kedy dvaja alebo viacerí podnikatelia získajú možnosť vykonávať rozhodujúci vplyv na činnosť podnikateľa. Účastníkmi koncentrácie v takýchto prípadoch sú na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava.

Z vyššie uvedeného vyplýva, že v prípade predmetnej koncentrácie je účastníkom koncentrácie podnikateľ FALCK DK, ktorý získava nepriamu výlučnú kontrolu nad podnikom podnikateľa Falck Záchranná, ako aj podnikateľ Falck Záchranná, nad ktorým je nepriama výlučná kontrola získavaná. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v spojení s vyhláškou Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe predložených podkladov a informácií úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. za rok 2007, bol vyšší ako 1 200 000 000 Sk. Účastník koncentrácie Falck Záchranná dosiahol síce v roku 2007 na území Slovenskej republiky celkový obrat vo výške viac ako 360 000 000 Sk, avšak účastník koncentrácie FALCK DK na území Slovenskej republiky nedosiahol v roku 2007 celkový obrat vo výške 360 000 000 Sk.

Z vyššie uvedeného vyplýva, že účastníci koncentrácie nedosiahli zákonom stanovenú výšku obratu podľa § 10 ods. 1 písm. a) zákona, a úrad preto skúmal, či daná koncentrácia podlieha kontrole úradu podľa § 10 ods. 1 písm. b) zákona.

Účastník koncentrácie Falck Záchranná dosiahol v roku 2007 na území Slovenskej republiky celkový obrat vyšší ako je zákonom stanovená hranica 500 000 000 Sk a účastník koncentrácie Falck DK dosiahol v roku 2007 celosvetový celkový obrat vyšší ako je zákonom stanovená hranica 1 200 000 000 Sk.

Z vyššie uvedeného vyplýva, že účastníci koncentrácie dosiahli zákonom stanovenú výšku obratu podľa § 10 ods. 1 písm. b) zákona, a teda predmetná koncentrácia podlieha kontrole úradu.

Vzhľadom na to, že účastník konania označil presnú výšku celkových obratov účastníkov koncentrácie za predmet obchodného tajomstva, úrad tieto údaje v rozhodnutí neuvádza a sú súčasťou spisového materiálu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa 
a)	uzavretia zmluvy, 
b)	oznámenia prijatia návrhu v obchodnej verejnej súťaži, 
c)	doručenia rozhodnutia štátneho orgánu podnikateľovi,
d)	keď Európska komisia oznámila podnikateľovi, že vo veci bude konať úrad alebo 
e)	v ktorom nastala iná skutočnosť, na ktorej základe došlo k vzniku koncentrácie.
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmene e).

Z predložených podkladov a informácií úrad zistil, že právnym titulom vzniku predmetnej koncentrácie je Zmluva o kúpe a predaji akcií, ktorá bola uzatvorená dňa 21. 11. 2008. Vzhľadom na to, že oznámenie predmetnej koncentrácie bolo doručené úradu dňa 01. 12. 2008, predmetná koncentrácia bola oznámená úradu v zákonom stanovenej lehote. 

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.

Pri vymedzení relevantných trhov z tovarového hľadiska úrad vychádzal z definícií uvedených v § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Vzhľadom na aktivity podnikateľov FALCK DK a Falck Záchranná označili účastníci koncentrácie v oznámení koncentrácie trh záchrannej zdravotnej služby za tovarový relevantný trh a územie Slovenskej republiky označili za priestorový relevantný trh.

Z podkladov a informácií predložených v priebehu predmetného správneho konania úrad zistil, že aktivity účastníkov koncentrácie sa na území Slovenskej republiky neprekrývajú vzhľadom na to, že podnikateľ FALCK DK a s nim prepojené spoločnosti nepôsobia v tej istej oblasti ako podnikateľ Falck Záchranná.

Podľa oznámenia koncentrácie pôsobí podnikateľ Falck Záchranná na území Slovenskej republiky v oblasti poskytovania záchrannej zdravotnej služby (ambulantnej rýchlej lekárskej pomoci a ambulantnej rýchlej zdravotnej pomoci). Záchrannú zdravotnú službu poskytuje podnikateľ Falck Záchranná na území Slovenskej republiky prostredníctvom staníc záchrannej zdravotnej služby, ktoré sa rozdeľujú na stanice rýchlej lekárskej pomoci  a stanice rýchlej zdravotnej pomoci. 

Na základe rozhodnutí Ministerstva zdravotníctva Slovenskej republiky vo výberových konaniach na prevádzkovanie záchrannej zdravotnej služby získal podnikateľ Falck Záchranná celkom 74 povolení na prevádzkovanie staníc záchrannej zdravotnej služby. 

Dňa 01. 08. 2006 boli podnikateľom Falck Záchranná v súlade s udelenými povoleniami úspešne spustené všetky stanice záchrannej zdravotnej služby na území Slovenskej republiky. Podnikateľ Falck Záchranná tak v súčasnosti prevádzkuje 74 staníc záchrannej zdravotnej služby na území Slovenskej republiky, z toho 30 staníc rýchlej lekárskej pomoci a 44 staníc rýchlej zdravotnej pomoci.

Podľa vyhlášky Ministerstva zdravotníctva Slovenskej republiky č. 30/2006 Z.Z., ktorou sa stanovujú podrobnosti o záchrannej zdravotnej službe (ďalej len „vyhláška č. 30/2006“), sa posádka rýchlej lekárskej pomoci skladá minimálne z 3 zamestnancov (1 lekára, 1 záchranára a 1 vodiča). Posádka rýchlej zdravotnej pomoci je prevádzkovaná bez lekára a v zmysle vyhlášky č. 30/2006 sa skladá minimálne z 2 zamestnancov (1 záchranára a 1 vodiča).

Úlohou staníc rýchlej lekárskej pomoci ako aj staníc rýchlej zdravotnej pomoci je poskytnúť neodkladnú (prednemocničnú) zdravotnú starostlivosť na základe požiadavky Krajského Operačného Strediska (ďalej len „KOS“). Kos spracováva tiesňové volania na tel. č. 112 a 155 a na základe ich vyhodnotenia zadáva požiadavky  príslušnej stanici záchrannej zdravotnej služby na zásah.

O počte, typoch a umiestnení jednotlivých staníc rozhoduje Ministerstvo zdravotníctva Slovenskej republiky. Z oznámenia koncentrácie ďalej vyplýva, že jedna stanica záchrannej zdravotnej služby obhospodaruje v priemere územie o rozlohe 189 km2, a že jedna stanica slúži potrebám v priemere 20 772 obyvateľov Slovenskej republiky.

Vzhľadom na závery uvedené v tomto rozhodnutí však úrad ponechal pre účely tohto rozhodnutia presnú definíciu tovarových a priestorových relevantných trhov otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na oblasť poskytovania záchrannej zdravotnej služby na území Slovenskej republiky. 

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Vzhľadom na to, že tak ako bolo uvedené vyššie, podnikateľ FALCK DK nepôsobí na území Slovenskej republiky v tej istej oblasti ako podnikateľ Falck Záchranná a zároveň nepôsobí ani v oblasti, ktorá by nadväzovala dodávkami alebo odbytom na činnosť podnikateľa Falck Záchranná, posudzovaná koncentrácia je koncentráciou konglomerátneho charakteru.

Poskytovanie záchrannej zdravotnej služby je podmienené udelením povolenia Ministerstva zdravotníctva Slovenskej republiky na základe splnenia podmienok stanovených najmä zákonom 578/2004 Z.z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve, v znení neskorších predpisov, ako aj po úspešnom absolvovaní výberového konania na prevádzkovanie staníc záchrannej zdravotnej služby.

Z oznámenia koncentrácie vyplýva, že Ministerstvo zdravotníctva Slovenskej republiky v súčasnosti stanovilo 264 sídiel pozemných staníc na prevádzkovanie záchrannej zdravotnej služby na území Slovenskej republiky.

Celkový počet staníc záchrannej zdravotnej služby, ktoré v súčasnosti prevádzkuje podnikateľ Falck Záchranná je 74, čo znamená, že podnikateľ Falck Záchranná prevádzkuje približne 28 % zo všetkých staníc záchrannej zdravotnej služby na území Slovenskej republiky.

Distribučná sieť podnikateľa Falck Záchranná je zabezpečovaná stanicami záchrannej zdravotnej služby a sanitnými vozidlami, ktorými sa realizuje zvoz fyzických osôb s akútnymi zdravotnými problémami na základe pokynu z dispečingu. Základná zdravotnícka starostlivosť je poskytnutá priamo v sanitnom vozidle. Po príjazde sanitného vozidla s pacientom do zdravotníckeho zariadenia, starostlivosť o pacienta preberá príslušné zdravotnícke zariadenie.

Podľa údajov predložených v oznámení koncentrácie realizovala v roku 2006 Falck Záchranná 49 144 pohotovostných výjazdov, v roku 2007 realizovala 88 772 pohotovostných výjazdov a počas prvých deviatich mesiacov v roku 2008 realizovala 77 303 pohotovostných výjazdov.

Jedinými zákazníkmi prevádzkovateľov záchrannej zdravotnej služby sú zdravotné poisťovne. Zdravotné poisťovne uhrádzajú dopredu dohodnutú čiastku a výkony sa vykonávajú len do výšky a rozsahu dohodnutej zdravotnej starostlivosti, t. j. finančného krytia (limitov, s výnimkou urgentných život ohrozujúcich prípadov). 

Z predložených podkladov a informácií vyplýva, že posudzovanou koncentráciou dôjde k zníženiu počtu vlastníkov vykonávajúcich kontrolu nad podnikom podnikateľa Falck Záchranná, pričom jeden zo súčasných majiteľov SIH sa predajom svojich akcií v podniku podnikateľa Falck Záchranná rozhodol ukončiť svoje obchodné aktivity v oblasti pohotovostných zdravotných služieb. 

Na základe vyššie uvedených skutočností úrad zistil, že v prípade predmetnej koncentrácie nedochádza k vertikálnemu ani horizontálnemu prekrytiu aktivít účastníkov koncentrácie, z čoho vyplýva, že posudzovaná koncentrácia nezasiahne do existujúcej trhovej štruktúry v oblasti poskytovania záchrannej zdravotnej služby na území Slovenskej republiky, a že postavenie podnikateľa Falck Záchranná vo vzťahu k iným prevádzkovateľom záchrannej zdravotnej služby sa nezmení. 

Vzhľadom na to, že predmetnou koncentráciou dôjde k zmene kvality kontroly vykonávanej nad podnikom podnikateľa Falck Záchranná, čím sa ale existujúca trhová štruktúra a postavenie účastníkov koncentrácie v oblasti poskytovania záchranných zdravotných služieb nezmení, úrad dospel k záveru, že predmetnou koncentráciou nedôjde k vytvoreniu alebo posilneniu dominantného postavenia účastníkov koncentrácie, ktorého dôsledkom sú významné prekážky efektívnej hospodárskej súťaže v oblasti poskytovania záchranných zdravotných služieb na území Slovenskej republiky. 

Podľa § 33 zákona úrad listom číslo 5603/PMÚ SR/2008 zo dňa 18. 12. 2008 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Účastník konania sa k predmetnej výzve vyjadril listom zaevidovaným úradom pod číslom 5612/2008 dňa 19. 12. 2008, v ktorom uviedol, že k podkladom rozhodnutia, k spôsobu jeho zistenia a k záverom uvedeným vo výzve úradu nemá žiadne pripomienky ani doplňujúce návrhy, a že súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
JUDr. Dalibor Kiselica
advokát
Námestie M. Benku 12
811 07 Bratislava